SL Uradni list Evropske unije C 130/16

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 130/09

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„PISTACCHIO VERDE DI BRONTE“

ES št.: IT-PDO-0005-0305-07.08.2003

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero Delle Politiche Agricole e Forestali Naslov: Via XX Settembre n. 20 00187 Roma ITALIA Telefon +39 0646655104 Telefaks +39 0646655306 E-naslov: saco7@politicheagricole.gov.it

2. Vlagatelj:

Naziv: Associazione Produttori Frutta Secca Sicilia Orientale «Le Sciare» Naslov: Via Matrice, 15 95034 Bronte (CT) ITALIA Telefon +39 095691373 Telefaks — E-naslov: — Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.6.: Sveže ali predelano sadje, zelenjava in žita

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1. Ime:

„Pistacchio Verde di Bronte“

4.2. Opis:

ZOP Pistacchio Verde di Bronte se uporablja za proizvod v lupini, oluščen ali olupljen rastlin vrste Pistacia vera, kultivarja napoletana, ki je znan tudi pod imenom bianca ali nostrale, in ki so cepljene na lihopernato rujevino (Pistacia terebinthus). V nasadu je dovoljenih je največ 5 % rastlin drugih vrst in/ali podlag za cepiče, ki niso vrste P. terebinthus. Ta odstotek velja za vse rastline v nasadu. Za proizvod, zrasel na rastlini druge vrste, ki ne spada pod kultivar napoletana, se certifikat v nobenem primeru ne podeli.

ZOP Pistacchio Verde di Bronte mora za sprostitev na trg poleg upoštevanja enotnih standardov kakovosti imeti naslednje fizične in organoleptične lastnosti: klične liste temno zelene barve; razmerje med klorofilom a in b med vključno 1,3 in 1,5; izrazito aromatičen okus brez znakov plesni ali nenavadnih vonjav; vsebnost vlage med vključno 4 % in 6 %; razmerje med dolžino in širino jedrca med vključno 1,5 in 1,9; visoko vsebnost mononenasičenih maščobnih kislin (prevladuje oleinska kislina z 72 %, sledi ji linolenska kislina s 15 % in palmitinska kislina z 10 %).

4.3. Geografsko območje:

Proizvod Pistacchio Verde di Bronte se prideluje na ozemlju občin Bronte, Adrano, Biancavilla v pokrajini Catania na nadmorski višini med vključno 400 in 900 m.

4.4. Dokazilo o poreklu:

Vsaka stopnja postopka pridelave se nadzoruje, pri čemer se za vsako stopnjo zabeležijo uporabljena sredstva in dobljeni proizvodi. Sledljivost se zagotovi s tem in z vpisom katastrskih parcel, na katerih se pridelujejo pistacije, ter proizvajalcev in izvajalcev pakiranja v registre, ki jih vodi nadzorni organ, ter s pravočasno prijavo proizvedenih količin nadzornemu organu. Pri vpisu na seznam se navede identifikacijska koda, ki nedvoumno določa proizvajalca in nasad pistacij za zadevni proizvod. Nadzorni organ preverja vse fizične in pravne osebe, ki so vpisane v ustrezne registre, v skladu s proizvodno specifikacijo in zadevnim načrtom spremljanja.

4.5. Metoda pridobivanja:

Priprava zemljišča vključuje poravnavo površin, da se olajša odtekanje vode, nato se zemlja obdela in pognoji. Nasadi so lahko specializirani ali mešani. Skupaj s prostimi oblikami gojenja rastlin, kot sta gojenje v zarodišču (in ceppaia) in prosta rast krošnje (vaso libero), je dovoljeno tudi gojenje enostebelnih rastlin, da se olajšata obiranje plodov in obdelovanje rastlin. Nasadi pistacij so na vulkanskem terenu, ki ima zelo tanko plast orne zemlje. Na takšni podlagi samostojno uspeva terpentinovec (Pistacia terebinthus), ki je najpomembnejša podlaga za cepljenje vrste P. vera. V novih specializiranih nasadih je treba kot podlago za cepljenje uporabljati rastline vrste Pistacia terebinthus. Obiranje je odvisno od območja pridelave in vremenskih pogojev, poteka pa od druge polovice avgusta do začetka oktobra. Obiranje poteka ročno. V 24 urah, potem ko se plodovi oberejo, jih je treba mehansko oluščiti, da ne porjavijo in ne pridejo v stik z umazanijo.

Nato je treba plod v lupini posušiti na neposredni sončni svetlobi ali z uporabo drugih sistemov za izsuševanje, pri čemer je treba paziti, da temperatura ploda ostane med vključno 40 in 50 °C. Sušenje se zaključi, ko je vlažnost ploda med vključno 4 in 6 %. Posušen proizvod se v prezračevanih in suhih prostorih zapakira v novo embalažo iz jute, kartona ali polietilena, pri tem se je treba izogibati stiku s tlemi ali zidovi. Proizvod se lahko hrani največ 24 mesecev od datuma obiranja. Plod pistacije se lahko olušči in/ali olupi mehansko. Za shranjevanje proizvoda ZOP Pistacchio Verde di Bronte je strogo prepovedano uporabljati kakršne koli kemične proizvode.

4.6. Povezava:

Območje pridelave zaznamujejo zemljišča vulkanskega izvora in polsuho, subtropsko sredozemsko podnebje z dolgimi in suhimi poletji, dežuje večinoma jeseni in pozimi, značilne pa so tudi velike razlike med dnevnimi in nočnimi temperaturami. Ti pedoklimatski dejavniki, skupaj z lihopernato rujevino (Pistacia terebinthus), ki jo je v teh krajih posadil človek, dajejo plodu posebne kakovostne lastnosti (temno zeleno barvo, ki je značilna za to območje, daljšo obliko, aromatičen okus in visoko vsebnost mononenasičenih maščobnih kislin), ki jih je težko doseči v drugih območjih pridelave in celo drugje na pobočju Etne. Ta posebna kombinacija pedoloških in podnebnih ter človeških dejavnikov daje proizvodu ZOP Pistacchio Verde di Bronte posebne lastnosti, zaradi katerih je edinstven na svojem področju.

Gojenje pistacije Pistacchio Verde di Bronte se je na Siciliji razširilo v času arabske vladavine (8. in 9. stoletje po našem štetju). Ko je zaradi vpadov barbarov razpadlo Rimsko cesarstvo, so Sicilijo zavzeli Arabci: Berberi iz Tunizije, muslimani, črnci iz Sudana, ki so Sicilijo opisovali kot rajski vrt. Prav Arabci so bili tisti, ki so poleg drugih kultur, kot so limone, pomaranče, sladkorni trs, bombaž, palme, papirjevec in jajčevci, začeli gojiti tudi pistacije. Še danes daje pistacija Pistacchio Verde di Bronte značilen okus slaščicam iz Sicilije, zlasti slaščicam z območja Catanie.

4.7. Nadzorni organ:

Naziv: Corfilcarni-GCC Naslov: Polo universitario dell’Annunziata 98168 Messina ITALIA Telefon +39 090353659 Telefaks +39 0903500098 E-naslov: stefano.simonella@corfilcarni.it

4.8. Označevanje:

Proizvod se da na trg v novi embalaži različnih vrst in oblik, ki so v skladu z veljavnim standardom, in sicer v dveh letih, potem ko se plod obere.

Pistacchio Verde di Bronte se lahko da na trg le z logom zaščitene označbe porekla, nameščenim na vsako embalažo. Označba Pistacchio Verde di Bronte mora biti navedena z jasnimi črtami, ki jih ni mogoče izbrisati in se opazno razlikujejo od vseh ostalih napisov.

Prav tako morajo biti nedvoumno navedeni ime, podjetje, naslov izvajalca pakiranja ter naziv kmetijskega gospodarstva, od koder izvira proizvod, prvotna bruto teža in leto proizvodnje. Navedba tedna obiranja proizvoda je poljubna. Logo ZOP vključuje napis Denominazione d’Origine Protetta D.O.P., pod napisom so podobi vulkana Etna in pistacije ter napis Pistacchio Verde di Bronte.